Olen hetkel veel sügavas talveunes, kuigi tean, et peaksin juba vaikselt ärkama hakkama. Varasematel aastatel olen juba jaanuari lõpus esimesed seemned mulda pistnud. Alati olen jälginud külvikalendrit ja puha. Aga hetkel on seis selline, et seemnetagavarad on üle kontrollimata. Küvikalendrit pole näinudki, rääkimata omastamisest. Uusi sorte pole juurde muretsenud. Ja õues paugub pakane juba ma-ei-tea mitmendat päeva alla -20 kraadi. Eile  öösel oli näiteks -25 kraadi vabalt ära. Ütle siis, et see saare loodus leebem on. Kindlasti võis kohata kogu kodumaa pinnal ka kohti, kus näit küündis 30-ni ja üle selle, aga mina neid paiku ei tea. Minu arust on praegu ikka jube külm. Ainuke hea asi on see, et maja on ilusti soojustatud ja 2006. jaanuari pakasega võrreldes on toas suisa palav.